Návrh

Vyhláška
Úradu pre normalizáciu, metrológiu a skúšobníctvo Slovenskej republiky
z ............. 2003,
ktorou sa vykonávajú niektoré ustanovenia zákona o strelných zbraniach a strelive

	Úrad pre normalizáciu, metrológiu a skúšobníctvo Slovenskej republiky po dohode s Ministerstvom vnútra Slovenskej republiky podľa § 35 ods. 5 zákona Národnej rady Slovenskej republiky č. ... /2003 Z. z. o strelných zbraniach a strelive a o zmene a doplnení niektorých zákonov ustanovuje:

§ 1	

Táto vyhláška upravuje overovacie a kontrolné značky na označovanie zbraní a streliva a ich súčiastok, podmienky udeľovania overovacích značiek a kontrolných značiek a technické postupy znehodnocovania, ničenia a výroby rezov zbraní a streliva.

§ 2	
Označovanie zbraní a streliva a ich súčiastok

(1)	Strelné zbrane a strelivo patriace do skupiny určených výrobkov podľa všeobecne záväzného právneho predpisu) sa označujú overovacími značkami a kontrolnými značkami Slovenskej republiky uvedenými v tomto predpise.

(2)	Za rovnocenné s overovacou značkou Slovenskej republiky sa uznávajú aj aktuálne cudzozemské overovacie značky zbraní a streliva členských štátov Medzinárodnej stálej komisie na skúšky ručných palných zbraní^2) (ďalej len “komisia”), ktoré sú uvedené vo všeobecné záväznom právnom predpise.^3) Platné sú aj značky, ktoré boli schválené v komisii, ale na označovanie sa používali len v určitom obmedzenom čase, napríklad značky už neexistujúcich štátov,^4) ako aj staršie značky členských štátov komisie, ktoré boli nahradené novými.  

§ 3
Podmienky udeľovania overovacích a kontrolných značiek

(1)	Podmienky  udeľovania overovacích značiek  a kontrolných značiek ručných palných zbraní a streliva do týchto zbraní sú uvedené vo všeobecne záväznom právnom predpise. ^1)

(2)	Fyzická osoba alebo právnická osoba, ktorá uvádza na trh zbraň podliehajúcu kusovému overeniu a strelivo do tejto zbrane, zabezpečí ich overenie a označenie príslušnou značkou.

(3)	Fyzická osoba alebo právnická osoba, ktorá nadobudla zbraň podliehajúcu kusovému overeniu zabezpečí jej označenie, ak nie je označená príslušnou značkou.

§ 4
Technický postup znehodnocovania zbraní 

(1)	Znehodnotenie zbrane sa vykoná 

a)	vložením oceľovej zátky, ktorá má dĺžku polovice dĺžky nábojovej komory, do nábojovej komory a zvarením po celom čelnom obvode s nábojovou komorou,

b) znemožnením vzájomného pohybu a možnosti vzájomného oddelenia jednotlivých častí zbrane a mechanizmov, ktoré umožňujú streľbu; pri sklápacích zbraniach je prípustné oddelenie hlavní,

c) odstránením úderníka a zápalníka vrátane bicích pružín; zápalníkový otvor sa zaslepí zvarom,

d)	pri revolveroch tak, že sa do každej nábojovej komory revolverového valca vloží oceľová zátka, ktorá má dĺžku aspoň polovice dĺžky nábojovej komory, a zvarením po celom čelnom obvode sa pevne spojí s nábojovou komorou; do zadnej časti hlavne sa vloží 20 mm dlhá oceľová zátka, ktorá sa zvarí po celom čelnom obvode s hlavňou,

e)	vyvŕtaním diery do hlavne v mieste prechodu medzi nábojovou komorou a časťou vývrtu na vedenie strely kolmo cez jednu stenu; priemer diery sa musí rovnať 0,8 až 0,9 priemeru vývrtu, 

f)	ak z technických dôvodov nie je možné vyhotoviť zvarový spoj, použije sa iný nerozoberateľný spoj, napríklad narezanie závitu zazátkovaním a zakolíkovaním.

(2)	Znehodnocovanie zbrane neobvyklej konštrukcie sa uskutočňuje až po konzultácii technického postupu s autorizovanou osobou.

(3)	Úpravy zamerané na znehodnotenie zbrane je treba vykonať tak, aby výrazne neutrpel celkový vzhľad zbrane.

§ 5
Technický postup na znehodnotenie streliva

(1)	Znehodnocovanie streliva sa vykoná delaboráciou s následnou úpravou jednotlivých častí. Podstatou delaborácie je vzájomné oddelenie hlavných komponentov streliva.

(2)	Delaborácia sa vykoná

a) oddelením strely od nábojnice na zariadení na to určenom, spĺňajúcom zásady bezpečnosti práce s predmetmi obsahujúcimi výbušniny,

b) 	odstránením výmetovej náplne z nábojnice,

c) 	odpálením alebo vylisovaním zápalky  zo zápalkového lôžka nábojnice; vylisovanú zápalku možno nahradiť nefunkčnou maketou zápalky,

d) 	vyvŕtaním diery, ktorej priemer sa rovná minimálne 1/3 kalibru náboja cez jednu stenu nábojnice,

e) v prípade, ak strela obsahuje pyroelementy, ich zničením a skompletizovaním náboja za použitia makety vyrobenej podľa tvaru pôvodnej strely; strely neobsahujúce pyroelementy sa môžu použiť na spätné zostavenie nábojov; ak pri delaborácii dôjde k deformácii nábojnice,   pred opätovnou kompletizáciou ju treba skalibrovať  na pôvodný tvar.

(3)	Delaborácia osobitného streliva sa vykoná až po konzultácii technického postupu s autorizovanou osobou.

(4)	Zničenie výmetovej náplne, pyrotechnických zloží, prípadne ostatných častí náboja obsahujúcich pyroelementy sa musí vykonať podľa všeobecne záväzného predpisu.^6)

§ 5
Ničenie zbrnaí a streliva

(1)	Ničenie zbraní sa vykoná
a) deštrukciou na lise, alebo 
b) deštrukciou na buchare, alebo
c) deštrukciou v drtiacej veži, alebo
d) roztavením v peci.

(2)	Ničenie streliva sa vykoná podľa všeobecne záväzného predpisu. ^6)

§ 6
Technický postup výroby rezov zbraní a streliva

(1)	Pri výrobe rezov zbraní sa postupuje tak, aby  
a) rez hlavne zasahoval minimálne do 2/3 vnútorného obvodu vývrtu v dĺžke znemožňujúcej použitie zbrane na streľbu, pričom je nutné vykonať ďalší zásah zabezpečujúci, aby pri pokuse o výstrel strela neopustila hlaveň,   
b)	rez rámu a lôžka zbrane sa zvolil  tak, aby bola zrejmá funkcia jednotlivých mechanizmov pri zachovaní ich vzájomnej pohyblivosti, prípadne i s možnosťou ich rozobratia,
c)	na zbrani so záverom sa rez záveru a puzdra záveru vykonal tak, aby zasahoval minimálne do 2/3 obvodu vedenia zápalníka,
d)	na zbrani so zásobníkom alebo schránkou sa rez stenou vykonal tak, aby sa pri použití  makiet streliva alebo znehodnoteného streliva zabezpečili ich uloženie a vedenie,
e)	na valci revolvera rez nábojovej komory (komôr) zasahoval minimálne do 2/3 vnútorného obvodu vývrtu po celej dĺžke valca, pričom nábojové komory, na ktorých sa nevyhotovuje rez,  sa zaslepili podľa § 4 ods. (1) písm. d).

	(2)	Pri výrobe rezov streliva sa postupuje tak, že 
a)	sa zo strelvia odstráni výmetová náplň, odpáli alebo vylisuje sa zápalka, prípradne sa odstráni strela obsahujúca pyroelementy,
b)	sa vykoná frézovanie spôsobom, aby boli odhalené požadované miesta, pričom šírka rezu nábojnice musí byť minimálne do 1/3 kalibru náboja, 
c)	výmetová náplň, zápalka a strela obsahujúca pyroelementy môžu byť nahradené inertným materiálom.

§ 7
Označovanie znehodnotených zbraní a zbraní na ktorých bol vyrobený rez

		Na hlavni alebo inej hlavnej časti znehodnotenej zbrane alebo zbrane na ktorej bol vyrobený rez sa trvalým spôsobom vyrazí kontrolná znehodnocovacia značka:

§ 8
Zrušovacie ustanovenie

	Zrušuje sa vyhláška Úradu pre normalizáciu, metrológiu a skúšobníctvo Slovenskej republiky č. 380/2000 Z.z., ktorou sa vykonávajú niektoré ustanovenia zákona o zbraniach a strelive.

Táto vyhláška nadobúda účinnosť ................... .